KIRJALLINEN KYSYMYS P-1527/00 esittäjä(t): Dorette Corbey (PSE) komissiolle. Sydänsimpukoiden kalastus.



Virallinen lehti nro 089 E , 20/03/2001 s. 0050 - 0051



KIRJALLINEN KYSYMYS P-1527/00 esittäjä(t): Dorette Corbey (PSE) komissiolle (4. toukokuuta 2000) Aihe: Sydänsimpukoiden kalastus Alankomaissa on jo vuosia keskusteltu sydänsimpukkakalastuksen vaikutuksista. Sydänsimpukat ovat meriharakkojen, haahkojen, valkoviklojen, avosettien ja muiden kahlaajalintujen tärkeä ravinnonlähde. Meriharakat ovat viime vuosina vähentyneet. Haahkojen kuolleisuus on tänä talvena ollut yllättäen suurta ja syytä siihen ei vielä tiedetä. Lisäksi on olemassa luotettavia viitteitä siitä, että sydänsimpukkakalastus aiheuttaa pitkän aikavälin seurauksia Waddenzeen sedimenttimuodostukselle(1). Sydänsimpukoiden kalastus tapahtuu Waddenzeellä, alueella, joka on suojeltu lintudirektiivin perusteella ja joka on osoitettu luontotyyppidirektiivin mukaiseksi erityissuojelualueeksi. Vuodesta 1998 lähtien on sydänsimpukkalihan pyyntikiintiö ollut 10 000 tonnia. Määrä on suurempi kuin mitä koskaan on pyydetty. Vuosina 19841997 pyydettiin keskimäärin 4 000 tonnia. Vasta vuonna 1998 määrä kasvoi huomattavasti, 9 338 tonniin. Alankomaiden kalastuspolitiikka pohjautuu vuoden 1993 meri- ja rannikkokalastuksen rakennemuistioon, jota täydentää vuonna 1999 tehty poliittinen päätös. Niiden perusteella on kalastaminen kiellettyä 26 prosentilla Waddenzeetä. Äyriäiskalastusala on lisäksi itse laatinut hallintosuunnitelman alueelle, jolla kalastus on sallittua ja josta se on lisäksi sulkenut viisi prosenttia kalastukselta. Alueen muissa osissa, 69 prosentilla Waddenzeetä, ei kalastusta ole juuri lainkaan rajoitettu. Tanskassa on sydänsimpukoiden kalastus hyvin vähäistä ja Saksassa se on lopetettu kokonaan. Katsooko komissio, että sydänsimpukoiden kalastus on laajentunut siinä määrin, että sitä on pidettävä uutena toimintana lintu- ja elinolodirektiivin tarkoittamassa mielessä? Katsooko komissio, että jos nykyinen toiminta aiheuttaa merkittäviä vahinkoja, politiikkaa on muutettava, jotta olojen palautuminen ennalleen on mahdollista? Onko suoritettava korvauksia? Jos vastaus on myönteinen, missä muodossa korvauksia tulee maksaa? Katsooko komissio, että sydänsimpukkakalastus vahingoittaa suojeltujen lintujen elinalueita ja eräitä elinympäristöjä, kuten simpukkasärkkiä ja meriheinäalueita? Vahingoittaako sydänsimpukkakalastus komission mielestä Waddenzeen rantamatalikkoa ja siten tulevaisuuden ravintotuotantoa? Viranomaisten ja sydänsimpukkakalastajien keskinäisen sopimuksen mukaan 60 prosenttia Waddenzeen lintujen ravinnontarpeesta varataan linnuille. Katsooko komissio, että 60 prosenttia on riittävä osuus, kun otetaan huomioon, että usein Waddenzeessä ei juuri ole tarjolla vaihtoehtoisia ravinnonlähteitä ja niidenkin määrä ja laatu vähenee koko ajan? Katsooko komissio, että sydänsimpukkakalastus on tai saattaa olla ristiriidassa lintu- ja luontotyyppidirektiivin kanssa? (1) Van de Kam, j., B. Ens, T. Piersma ja L. Zwarts (1999), Alankomaiden kahlaajien ekologinen kartasto. Schuyt en Co, Haarlem. A. Koolhaas, T. Piersma ja J.M. van den Broeck (1998), Kokkel- en mosselvisserij beschadigen het wadleven, (Sydänsimpukka- ja simpukkakalastus vahingoittavat Waddenzeen rantavesien elämänmuotoja) De levende Natuur 99, 254260. T. Piersma, A. Dekinga ja A. Koolhaas (1993), Een kwetsbare keten: modder, nonnetjes and kanoeten bij Griend, (Haavoittuva ketju: lieju, uivelot ja isosirrit Griendin alueella) Waddenbulletin 28: 144149. Franz Fischlerin komission puolesta antama vastaus (15. kesäkuuta 2000) Sydänsimpukoiden kalastus ei kuulu yhteiseen kalastuspolitiikkaan ja on hyvin epätodennäköistä, että se kuuluisi yhteiseen kalastuspolitiikkaan lähitulevaisuudessa. Sydänsimpukkakannalla on paikallista merkitystä yhdessä jäsenvaltiossa ja siksi tuntuukin asianmukaisemmalta, että kyseinen jäsenvaltio hallinnoi tätä kalastusta. Waddenzeen alue on nimetty erityisten suojelutoimien alueeksi luonnonvaraisten lintujen suojelusta 2 päivänä huhtikuuta 1979 annetun neuvoston direktiivin 79/409/ETY(1) mukaan ja sitä on lisäksi ehdotettu luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annetussa neuvoston direktiivissä 92/43/ETY(2) tarkoitetuksi yhteisön tärkeänä pitämäksi alueeksi. Direktiivin 92/43/ETY 7 artiklan mukaan mainitun direktiivin 6 artiklan 2, 3 ja 4 kohdan säännökset koskevat erityisten suojelutoimien aluetta. Direktiivin 92/43/ETY 6 artiklan 2 kohdan mukaan jäsenvaltioiden on toteutettava erityisten suojelutoimien alueilla tarpeellisia toimenpiteitä luontotyyppien ja lajien elinympäristöjen heikentymisen sekä niitä lajeja koskevien häiriöiden estämiseksi, joita varten alueet on osoitettu, siinä määrin kuin nämä häiriöt saattaisivat vaikuttaa merkittävästi tämän direktiivin tavoitteisiin. Tämä säännös koskee myös erityisten suojelutoimien alueiden toimia, jotka saatavat vaikuttaa lintukantojen suojelun tasoon. Säännöksen soveltaminen saattaa edellyttää, että tällaisia toimia on muutettava tai että ne on lopetettava. Uusia suunnitelmia tai hankkeita, jotka saattavat vaikuttaa lintukantojen suojelun tasoon, koskevat direktiivin 92/43/ETY 6 artiklan 3 ja 4 kohdan säännökset. Käytettävissään olevien tietojen perusteella komissio ei voi päättää koskevatko nämä säännökset myös Waddenzeen uutta sydänsimpukkakalastusta. (1) EYVL L 103, 25.4.1979. (2) EYVL L 206, 22.7.1992.